Document ID: 32006R1807

ΚΑΝΟΝΙΣΜΌΣ (ΕΚ) αριθ. 1807/2006 ΤΗΣ ΕΠΙΤΡΟΠΉΣ
της 7ης Δεκεμβρίου 2006
για την τροποποίηση του κανονισμού (ΕΚ) αριθ. 1614/2000 σχετικά με την παρέκκλιση από τον κανονισμό (ΕΟΚ) αριθ. 2454/93 όσον αφορά την έννοια των «προϊόντων καταγωγής» που ορίζεται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση της Καμπότζης όσον αφορά ορισμένα κλωστοϋφαντουργικά προϊόντα που εξάγονται από τη χώρα αυτή προς την Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247,
τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 76,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων (3), η Κοινότητα χορήγησε γενικευμένες δασμολογικές προτιμήσεις στην Καμπότζη.
(2)
Ο κανονισμός (ΕΟΚ) αριθ. 2454/93 ορίζει την έννοια των προϊόντων καταγωγής στο πλαίσιο του συστήματος γενικευμένων δασμολογικών προτιμήσεων. Ωστόσο, ο κανονισμός (ΕΟΚ) αριθ. 2454/93 προβλέπει επίσης τη δυνατότητα παρέκκλισης από τον ορισμό αυτό προς όφελος των λιγότερο αναπτυγμένων χωρών οι οποίες ευνοούνται από το σύστημα γενικευμένων δασμολογικών προτιμήσεων (ΣΓΠ) και οι οποίες υποβάλλουν σχετική αίτηση στην Κοινότητα.
(3)
Η Καμπότζη τυγχάνει παρέκκλισης του είδους αυτού για ορισμένα κλωστοϋφαντουργικά προϊόντα από το 1997, την τελευταία φορά δυνάμει του κανονισμού (ΕΚ) αριθ. 1614/2000 (4) της Επιτροπής. Η ισχύς του κανονισμού (ΕΚ) αριθ. 1614/2000 παρατάθηκε έως τις 31 Δεκεμβρίου 2006.
(4)
Με επιστολή της 29ης Ιουνίου 2006, η Καμπότζη υπέβαλε αίτηση παράτασης της παρέκκλισης δυνάμει του άρθρου 76 του κανονισμού (ΕΟΚ) αριθ. 2454/93.
(5)
Κατά την παράταση της ισχύος του κανονισμού (ΕΚ) αριθ. 1614/2000 έως τις 31 Δεκεμβρίου 2006 αναμενόταν ότι νέοι, απλούστεροι και περισσότερο φιλικοί για την ανάπτυξη κανόνες καταγωγής του ΣΓΠ επρόκειτο να τεθούν σε ισχύ πριν από τη λήξη της παρέκκλισης. Ωστόσο, δεν αναμένεται να θεσπιστούν οι νέοι κανόνες καταγωγής του ΣΓΠ πριν από τις 31 Δεκεμβρίου 2006.
(6)
Η εφαρμογή των κανόνων καταγωγής του ΣΓΠ που ισχύουν τη στιγμή αυτή θα έχει αντίξοες επιπτώσεις για τις επενδύσεις και την απασχόληση στην Καμπότζη, αλλά και για την ικανότητα του υφιστάμενου κλάδου της βιομηχανίας στην Καμπότζη να συνεχίσει τις εξαγωγές του προς την Κοινότητα.
(7)
Η περίοδος παράτασης πρέπει να λαμβάνει υπόψη της τον απαιτούμενο χρόνο για τη θέσπιση και εκτέλεση των νέων κανόνων καταγωγής του ΣΓΠ. Επιπλέον, τα συμφέροντα των εμπόρων, οι οποίοι συνάπτουν συμβάσεις τόσο στην Καμπότζη όσο και στην Κοινότητα, αλλά και η σταθερότητα της βιομηχανίας της Καμπότζης, επιβάλλουν την παράταση της παρέκκλισης επί επαρκές χρονικό διάστημα, ώστε να επιτραπεί η συνέχιση ή η σύναψη μακροπρόθεσμων συμβάσεων.
(8)
Συνεπώς, η παρέκκλιση πρέπει να παραταθεί μέχρι τις 31 Δεκεμβρίου 2008. Ωστόσο, προκειμένου να διασφαλιστεί η δίκαιη μεταχείριση τόσο της Καμπότζης όσο και άλλων λιγότερο αναπτυγμένων χωρών, θα πρέπει να εξεταστεί κατά πόσον εξακολουθεί να υπάρχει ανάγκη παρέκκλισης μετά την ενδεχόμενη θέσπιση νέων κανόνων καταγωγής στο πλαίσιο του ΣΓΠ.
(9)
Συνεπώς, ο κανονισμός (ΕΚ) αριθ. 1614/2000 πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΚ) αριθ. 1614/2000 τροποποιείται ως εξής:
1)
Στην πρώτη περίπτωση, η ημερομηνία «31 Δεκεμβρίου 2006» αντικαθίσταται από την ημερομηνία «31 Δεκεμβρίου 2008».
2)
Η δεύτερη περίπτωση αντικαθίσταται από το ακόλουθο κείμενο:
«Η συνεχιζόμενη ανάγκη παρέκκλισης θα πρέπει, ωστόσο, να επανεξεταστεί μόλις θεσπιστούν οι νέοι κανόνες καταγωγής του συστήματος γενικευμένων προτιμήσεων.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Δεκεμβρίου 2006.

Labels: 3
18
1